ROBERT HARRIS

ZÁKON O ZABUDNUTÍ

Z angličtiny preložil

OTTO HAVRILA

Ukážka z elektronickej knihy

Copyright © Canal K 2022

Slovak edition © Vydavateľstvo SLOVART, spol. s r. o., Bratislava 2023

Translation © Otto Havrila 2023

Cover illustration elements: background mountains, snow textures and horses: Getty Images

Figures on horses: Getty Images/Colin Thomas

Cover design by Glenn O’Neill

ISBN 978-80-556-5743-1

Všetky práva vyhradené. Nijaká časť tejto knihy sa nesmie reprodukovať ani šíriť v nijakej forme, žiadnymi prostriedkami, ani elektronickými, ani mechanickými, ani vo forme fotokópií, nahrávok, prostredníctvom súčasného a ani budúceho informačného systému a podobne, bez predchádzajúceho písomného súhlasu vydavateľa.

Vytvorenie elektronickej verzie Dibuk, s. r. o., 2023

Venujem Gill

Poznámka autora

Tento román je založený na skutočnom príbehu – pátraní po kráľovrahoch, vrahoch kráľa Karola I., najväčšej poľovačke na ľudí v 17. storočí, najmä na Edwarda Whalleyho a Williama Goffa v Novom Anglicku. Všetky udalosti, dátumy a miesta sú skutočné a takisto všetky postavy okrem Richarda Naylera. Niekto taký však určite existoval – žiadna poľovačka sa nezaobíde bez poľovníka –, no nech to bol ktokoľvek, jeho totožnosť ostáva zahalená rúškom tajomstva.

Inak som sa snažil pridŕžať známych faktov, dokonca som objavil aj zopár nových, predtým neznámych, napríklad dátum a miesto Goffovho narodenia a totožnosť Whalleyho druhej manželky. Ale inak je to román a čitatelia, ktorí chcú vedieť o tejto téme viac, nájdu v poďakovaní na konci knihy pramene, z ktorých som čerpal.

Robert Harris

20. júna 2022

Postavy

Kráľovrahovia

plukovník Edward Whalley

plukovník William Goffe

Massachusetts

Daniel Gookin, osadník v Cambridgei v štáte Massuchusetts

Mary Gookinová, manželka Daniela Gookina

Mary, Elizabeth, Daniel, Samuel, Nathaniel, deti Daniela a Mary Gookinovcov

John Endecott, guvernér štátu Massachusetts

Jonathan Mitchell, cambridgeský pastor

John Norton, pastor bostonskej prvej cirkvi

kapitán Thomas Breedon, bostonský kupec, lodiar, rojalista

Thomas Kellond, lodiar, rojalista

kapitán Thomas Kirke, rojalista

John Chapin, Naylerov sprievodca

John Stewart, William Mackwater, Niven Agnew, John Ross, Škóti, členovia Naylerovej pátracej čaty

John Dixwell, kráľovrah

New Haven

reverend John Davenport, pastor, spoluzakladateľ mesta New Haven

Nicholas Street, pomocný pastor, riaditeľ školy v New Havene

William Jones, obyvateľ New Havenu

Hannah Jonesová, manželka Williama Jonesa

William Leete, guvernér štátu New Haven

Dennis Cramtpon, obyvateľ New Havenu

Richard Sperry, roľník

Connecticut

John Winthrop, guvernér štátu Connecticut

Simon Lobdell, sprievodca

Micah Tomkins, majiteľ hlavného skladu v Milforde

Kapitán Thomas Bull, puritán v Hartforde

John Russell, pastor v Hadley

Londýn

Richard Nayler, člen Tajnej rady

Katherine Whalleyová, manželka Edwarda Whalleyho

Frances Goffová, manželka Williama Goffa, dcéra Edwarda Whalleyho

Frankie, Betty, Nan, Judith, Richard, deti manželov Goffovcov

reverend William Hooke, švagor Edwarda Whalleyho

Jane Hooková, manželka Williama Hooka, sestra Edwarda Whalleyho

plukovník Hacker, bývalý veliteľ oddielu strážiaceho kráľa Karola I.

Isabelle Hackerová, manželka plukovníka Hackera

sir Edward Hyde (neskorší gróf z Clarendonu), lord kancelár

sir William Morice, štátny sekretár

sir Arthur Annesley, sir Anthony Ashley-Cooper, členovia Tajnej rady

Barbara Palmerová (neskoršia lady Castlemainová), milenka Karola II.

Samuel Nokes, Naylerov tajomník

vojvoda z Yorku, mladší brat kráľa Karola II.

Samuel Wilson, obchodník

Európa

sir George Downing, vyslanec jeho veličenstva v Haagu

sir John Barkstead, John Dixwell, plukovník John Okey, Miles Corbet, Edmund Ludlow, signatári rozsudku smrti nad kráľom

James Fitz Edmond Cotter, Miles Crowley, John Rierdan, írski rojalistickí dôstojníci

sir John Lisle, právnik, riadil proces s kráľom Karolom I.

Občianska vojna

Oliver Cromwell, bratanec Edwarda Whalleyho

Henry Ireton, Cromwellov zať

generál Fairfax, veliteľ parlamentného vojska

kornet George Joyce, vojak, zatkol kráľa

John Bradshaw, predseda súdu v procese s Karolom I.

John Cooke, žalobca v procese s Karolom I.

Thomas Harrison, signatár rozsudku smrti nad kráľom

PRVÁ ČASŤ

POĽOVAČKA

1660

Prvá kapitola

Keby ste sa v lete roku 1660 vybrali na takmer štvormíľovú cestu z Bostonu do Cambridgea v štáte Massachusetts, hneď prvý dom, na ktorý by ste natrafili za Karolovou riekou, by bol dom Gookinovcov. Stál pri ceste na južnom okraji malej osady uprostred močaristej zeme medzi riekou a Harvardovým kolégiom – pyšnou drevenou dvojpodlažnou budovou stojacou na vlastnom ohradenom pozemku, so šikmou strechou a s výhľadom na rieku. Kolónia v tom roku stavala prvý most. Do bahna v blízkosti plošiny, kde sa nastupovalo na kompu, zatĺkali hrubé drevené koly. Údery kladiva, kvílenie píly a pokriky robotníkov doliehali v ospalom letnom ovzduší až do domu.

V ten zvláštny deň – v piatok 27. júla – boli dvere dokorán otvorené a nad nimi priam detský nápis Vitaj doma! Akýsi okoloidúci študent oznámil, že ráno zakotvila medzi Bostonom a Charlestownom loď Prudent Mary z Londýna. Medzi cestujúcimi vraj bol aj Daniel Gookin, pán domu, vracal sa do Ameriky po dvoch rokoch.

Už aj tak čistý dom narýchlo pozametali a upratali, deti poumývali a obliekli do najlepších nedeľných šiat. Popoludní už všetci piati čakali s pani Gookinovou v salóne: dvadsaťročná Mary, ktorá dostala meno po mame, osemnásťročná Elizabeth a ich traja mladší bratia – desaťročný Daniel, osemročný Samuel a štvorročný Nathaniel, ktorý si otca nepamätal a iba sa mrvil na stoličke.

Koniec ukážky